
[bookmark: TextBodyBegin]Europski parlament,
–	uzimajući u obzir svoje prethodne rezolucije o Hong Kongu i Kini,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da se nakon uvođenja Zakona o nacionalnoj sigurnosti i Pravilnika o zaštiti nacionalne sigurnosti u Hong Kongu pogoršalo stanje u pogledu temeljnih sloboda i vladavine prava; budući da je Kina prekršila Zajedničku kinesko-britansku deklaraciju i Zajedničku kinesko-portugalsku deklaraciju, načelo „jedna zemlja, dva sustava” i Međunarodni pakt o građanskim i političkim pravima; budući da je na temelju Zakona o nacionalnoj sigurnosti uhićeno više od 200 osoba;
B.	budući da se Jimmy Lai od 2020. nalazi u pritvoru na temelju izmišljenih optužbi; budući da je njegovo suđenje započelo 2023., nakon više odgađanja; budući da je on odbacio te optužbe i da mu prijeti doživotni zatvor; budući da je njegovu britanskom odvjetniku odbijeno dopuštenje da ga zastupa;
C.	budući da je 45 prodemokratskih političara, aktivista i novinara u predmetu „Hong Kong 47” osuđeno zbog subverzivnog djelovanja, zato što su organizirali neslužbene predizbore; budući da su njihova suđenja bila dosad najveća suđenja u području nacionalne sigurnosti;
D.	budući da su politički zatvorenici u Hong Kongu izloženi teškim uvjetima tijekom dugotrajnih pritvora prije suđenja, što često ima posljedice na njihovo zdravlje, pa i u slučaju 76-godišnjeg Laija, koji ima dijabetes i kojemu je u zatvoru uskraćena pričest;
E.	budući da se neovisne medijske kuće u Hong Kongu prisiljavaju na obustavu rada i da su dvojica novinara u međuvremenu ugašenih medijskih kuća, Chung Pui-Kuen i Patrick Lam, osuđena zbog „tekstova u kojima se potiče na pobunu”; budući da je položaj Hong Konga na Svjetskom indeksu slobode medija znatno pao;
1.	osuđuje izricanje kazni prodemokratskim aktivistima na temelju optužbi za ugrožavanje nacionalne sigurnosti, čime se krši međunarodno pravo; poziva na stavljanje izvan snage Zakona o nacionalnoj sigurnosti i Pravilnika o zaštiti nacionalne sigurnosti; osuđuje pogoršanje stanja u pogledu temeljnih sloboda u Hong Kongu;
2.	poziva vladu Hong Konga da odmah i bezuvjetno pusti na slobodu sve prodemokratske aktiviste, uključujući Laija i Chunga, te da odbaci sve optužbe protiv njih;
[bookmark: _gjdgxs]3.	osuđuje izvanteritorijalnu primjenu Zakona o nacionalnoj sigurnosti i sve veću transnacionalnu represiju kineskih vlasti i vlasti Hong Konga nad zajednicama u dijaspori unutar EU-a; poziva države članice da suspendiraju ugovore o izručenju s Narodnom Republikom Kinom;
4.	osuđuje iskorištavanje globalnog trgovinskog položaja Hong Konga u svrhu izbjegavanja međunarodnih sankcija nametnutih Rusiji, Iranu i Sjevernoj Koreji, posebno u pogledu opskrbe naprednim tehnologijama, trgovine naftom i pružanja financijskih usluga;
5.	poziva ESVD i države članice da upozore Kinu da će njezino djelovanje u Hong Kongu imati posljedice na odnose EU-a i Kine; poziva Vijeće da preispita svoje zaključke o Hong Kongu iz 2020. i da nametne ciljane sankcije Johnu Leeju i drugim hongkonškim i kineskim dužnosnicima odgovornima za kršenja ljudskih prava, da ukine povlašteni carinski tretman Hong Konga i preispita status Ureda Hong Konga za gospodarstvo i trgovinu u Bruxellesu; potiče države članice da pred Međunarodnim sudom pokrenu postupak protiv odluke Kine o nametanju Zakona o nacionalnoj sigurnosti u Hong Kongu i Macaou;
6.	poziva na uspostavu fonda EU-a za pravnu obranu radi potpore demokratskim aktivistima u Hong Kongu i poziva Ured EU-a u Hong Kongu da pojača posjete zatvorenicima i promatranje suđenja te da uspostavi kontaktnu točku za ljudska prava;
7.	poziva Hong Kong da novinarima omogući slobodno izvještavanje i potiče ESVD da ojača slobodu medija u Hong Kongu;
[bookmark: _GoBack]8.	nalaže svojoj predsjednici da ovu Rezoluciju proslijedi institucijama EU-a, Kini i Posebnom Upravnom Području Hong Kongu.

